ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
ஏப்ரல் 24, 2022 அன்று புதுச்சேரியில் பல்வேறு வளர்ச்சித் திட்டங்களின் தொடக்க விழா மற்றும் அடிக்கல் நாட்டு விழாவில் மத்திய உள்துறை அமைச்சர் ஆற்றிய உரையின் முக்கிய அம்சங்கள்
மத்திய உள்துறை அமைச்சரும், கூட்டுறவுத்துறை அமைச்சருமான திரு அமித் ஷா இன்று புதுச்சேரியில் காணொலிக் காட்சி வாயிலாக பல்வேறு வளர்ச்சித் திட்டங்களுக்கு அடிக்கல் நாட்டினார்.
பல்வேறு துறைகளில் குறிப்பிடத்தக்க பங்களிப்பைச் செய்த மகான்கள், அறிஞர்கள், கவிஞர்கள் மற்றும் புரட்சியாளர்களின் புனித பூமி புதுச்சேரி என்று தெரிவித்தார்.
சிறந்த தமிழ்க் கவிஞர் சுப்பிரமணிய பாரதி மற்றும் ஒப்பற்ற புரட்சியாளரும் சிறந்த தத்துவஞானியுமான ஸ்ரீ அரவிந்தர் ஆகியோர் தங்கள் பங்களிப்பை அளித்துள்ள இடம் இது என்றார்.
சட்டப்பேரவைத் தேர்தலின் போது புதுச்சேரியை சிறந்த மாநிலமாக மாற்றப் போவதாக பிரதமர் திரு நரேந்திர மோடி உறுதியளித்துள்ளார், அடுத்த தேர்தலுக்கு முன்பு இது நிச்சயம் நடக்கும் என்று உறுதியளிக்கிறேன் என்று அமித் ஷா தெரிவித்தார்.
புதுச்சேரியில், பாரம்பரிய சுற்றுலாவை ஈர்க்கும் வகையில் பிராங்கோ-தமிழ் கிராமம் அமைக்கப்படும், மேலும் ஸ்வதேஷ் தர்ஷன் திட்டத்தின் கீழ் கண்காட்சி வசதிகளை ஏற்படுத்தும் வகையில் மூன்று பழைய கிடங்குகளில் பணிகள் இன்று தொடங்கியுள்ளதாக அவர் கூறினார்.
பேருந்து நிலையத்தை புனரமைக்கும் பணிகள் 31 கோடி ரூபாய் மதிப்பீட்டிலும், மாநிலங்களுக்கு இடையேயான புதிய பேருந்து முனையம் அமைக்கும் பணிகள் 16 கோடி ரூபாய் மதிப்பீட்டில் நடைபெற்று வருவதாகவும் அவர் தெரிவித்தார். மேலும், 150 கோடி ரூபாய் செலவில் பெரிய கால்வாயை அழகுபடுத்தும் பணியும் நடைபெற்று வருவதாக அவர் கூறினார்.
6 கோடி ரூபாய் மதிப்பீட்டில் அமைக்கப்படவுள்ள தாவரவியல் பூங்கா புதுச்சேரியின் முக்கிய மையமாகத் திகழும் என்று தெரிவித்தார்.
புதுச்சேரி பல்கலைக்கழகத்தில் இயற்பியல், வேதியியல், தகவல் தொழில்நுட்பம், உணவு பதப்படுத்துதல் ஆகிய பிரிவுகளுக்கு தனி கட்டிடங்கள் 50 கோடி ரூபாய் செலவில் கட்டப்படவுள்ளதாக அவர் தெரிவித்தார்.
புதுச்சேரியை சிறந்த யூனியன் பிரதேசமாக மாற்றுவதற்கு தேவையான பணிகளை மத்திய அரசு ஏற்கனவே மேற்கொண்டு வருவதாக அவர் கூறினார்.
மத்திய அரசின் 90-க்கும் மேற்பட்ட திட்டங்கள், பயனாளிகளின் வங்கி கணக்கிற்கு நேரடிப் பண பரிமாற்றத்தின் கீழ் கொண்டுவரப்பட்டுள்ளதாக தெரிவித்தார். மேலும், பிரதமர் மோடி தலைமையிலான அரசு இதுவரை 500 கோடி ரூபாயை 6 லட்சத்துக்கும் அதிகமான பயனாளிகளுக்கு, இடைத்தரகர்கள் இல்லாமல் நேரடியாக அவர்களது வங்கிக் கணக்குகளில் செலுத்தியுள்ளதாக கூறினார்.
முந்தைய அரசுகளின் ஆட்சி காலத்தில், ஊழல் மட்டுமே இருந்ததாகவும், பிரதமர் நரேந்திர மோடி தலைமையிலான தேசிய ஜனநாயகக் கூட்டணி ஆட்சி பொறுப்பேற்றதும், புதுச்சேரி வளர்ச்சி மற்றும் நல்லாட்சிக்கு பெயர் பெற்றதாகவும் அவர் தெரிவித்தார்.
பிரதமர் திரு நரேந்திர மோடி மற்றும் புதுச்சேரி மாநில முதலமைச்சர் திரு என். ரங்கசாமி அவர்களின் வழிகாட்டுதலின் பேரில், திரு ஏ. நமசிவாயம் அவர்களின் தலைமையிலும், இம்மாநிலத்தில் இந்த வளர்ச்சிப் பணிகள் தொடரும் என்று அமித் ஷா தெரிவித்தார்.
பிரதமர் அலுவலகம்
ஐரோப்பிய உயர்நிலைப் பிரதிநிதியும், துணைத் தலைவருமான மேன்மைதங்கிய ஜோசப் போரெல் ஃபான்டெல்ஸ் பிரதமர் திரு நரேந்திர மோடியை சந்தித்தார்
ஐரோப்பிய உயர்நிலைப் பிரதிநிதியும், துணைத் தலைவருமான  மேன்மை தங்கிய ஜோசப் போரெல் ஃபான்டெல்ஸ் பிரதமர் திரு நரேந்திர மோடியை இன்று  சந்தித்தார். 2020 ரெய்சினா பேச்சுவார்த்தையில் பங்கேற்பதற்காக ஜனவரி 16-லிருந்து, 18 வரை திரு போரெல் இந்தியாவில் பயணம் மேற்கொண்டுள்ளார். இவர் நேற்று  இந்தக் கூட்டத்தில் நிறைவுரையாற்றினார். 2019 டிசம்பர் 1 அன்று உயர்நிலைப் பிரதிநிதி / துணைத் தலைவராக பொறுப்பேற்ற பின் ஐரோப்பிய ஒன்றியத்திற்கு வெளியே இவர் மேற்கொண்டுள்ள முதலாவது பயணமாகும் இது.
ஹெச்ஆர்விபி போரெலுக்கு அன்பான வரவேற்பு அளித்த பிரதமர், ஹெச்ஆர்விபி ஆக பொறுப்பேற்றிருப்பதற்கு பாராட்டு தெரிவித்தார். இதற்கான பதவிக்காலத்தை வெற்றிகரமாக தமது நல்வாழ்த்துக்களையும் அவர் தெரிவித்துக் கொண்டார். ரெய்சினா பேச்சுவார்த்தையில் ஹெச்ஆர்விபி-யின் தொடர்ச்சியான பங்கேற்புக்கும் பிரதமர் பாராட்டு தெரிவித்தார்.
இந்தியாவும், ஐரோப்பிய ஒன்றியமும் இயற்கையான பங்குதாரர்கள் என்று குறிப்பிட்ட பிரதமர், 2020 மார்ச் மாதத்தில் நடைபெறும் ஆக்கப்பூர்வமான இந்தியா-ஐரோப்பிய ஒன்றிய உச்சிமாநாட்டை ஆவலுடன் எதிர்பார்ப்பதாகக் கூறினார். ஐரோப்பிய ஒன்றியத்துடனான பணிகளை குறிப்பாக பருவநிலை மாற்றம், வர்த்தகம், பொருளாதார உறவுகள் ஆகிய துறைகளிலான பணிகளை ஆழப்படுத்தும் இந்தியாவின் உறுதிப்பாட்டை பிரதமர் வலியுறுத்தினார். ஐரோப்பிய ஆணையம் மற்றும் ஐரோப்பிய கவுன்சிலின் தலைவர்களுடன் முந்தைய தமது உரையாடல்களைப் பிரதமர் நினைவுகூர்ந்தார்.
வெகு விரைவில் இந்தியா – ஐரோப்பிய ஒன்றிய உச்சிமாநாட்டை பிரெஸ்ஸல்ஸில் நடத்துவதற்கு ஐரோப்பிய ஒன்றியத்தின் தலைமை மிகுந்த ஆர்வத்துடன் இருப்பதாக ஹெச்ஆர்விபி போரெல் தெரிவித்தார். ஐரோப்பிய ஒன்றியமும், இந்தியாவும் ஜனநாயகம், பன்முகத்தன்மை, சட்டங்கள் அடிப்படையிலான சர்வதேச முறைமை உள்ளிட்டவற்றில் உறுதிபூண்டிருப்பதையும், முன்னுரிமைகளை பகிர்ந்து கொண்டிருப்பதையும் அவர் எடுத்துரைத்தார்.
சிறப்பு சேவைகள் மற்றும் கட்டுரைகள்
தேர்வு குறித்த விவாதம் நிகழ்ச்சியை மாணவர்களுடன் கண்டுகளித்த தமிழக ஆளுநர்
பிரதமரின் ‘தேர்வு குறித்த விவாதம்’ நிகழ்ச்சியினை தமிழக ஆளுநர் திரு. ஆர். என். ரவி. சென்னை ராஜ்பவனில் இருந்து கண்டு களித்தார்.
இந்த நிகழ்வில் சென்னை மாநகராட்சிப் பள்ளிகள், சேத்துப்பட்டு சர்வோதயா பள்ளி, சென்னை தக்கார் பாபா பள்ளி மற்றும் சி.எல்.ஆர்.ஐ மற்றும் சென்னை ஐஐடி கேந்திரிய வித்யாலயா பள்ளிகளின் மாணவர்கள், ஆசிரியர்கள் மற்றும் பெற்றோர்கள் கலந்துக் கொண்டனர்.
தேர்வெழுதும் மாணவர்களுடன் பிரதமர் நரேந்திர மோடி உரையாடும் இந்த நிகழ்வு மாணவர்களுக்கு உத்வேகம் அளிப்பதாகவும், வரவிருக்கும் தேர்வுகளுக்கு மன ரீதியாகவும், உடல் ரீதியாகவும் தயார் படுத்தும் வகையில் அமைந்துள்ளது. இதில் தேசிய கல்விக் கொள்கையின் விரிவான உள்ளடக்கிய மற்றும் முழுமையான கட்டமைப்பை எடுத்துரைத்தார். மேலும், மாணவர்கள் மீது பெற்றோர்கள் தங்களது விருப்பங்களைத் திணிக்க வேண்டாம் என கேட்டுக் கொண்டார். மேலும் கொரோனா தடுப்பூசி செலுத்திக் கொண்டதற்காக மாணவர்களை பிரதமர் பாராட்டினார்.
நிகழ்வின் இறுதியில் மாணவர்களுடன் உரையாடிய தமிழக ஆளுநர், தன்னம்பிக்கையை வளர்த்துக் கொள்ள வேண்டும் எனவும், தங்களது பொன்னான நேரத்தை முறையாக செலவிட வேண்டும் எனவும் கூறி மாணவர்களுக்கு வாழ்த்து தெரிவித்தார்.
இந்த நிகழ்வில், ஆளுநரின் முதன்மை செயலர் ஆனந்த் ராவ் வி. பாட்டீல், பத்திரிகை தகவல் அலுவலகத்தின் கூடுதல் தலைமை இயக்குனர் திரு. மா. அண்ணாதுரை, கேந்திரிய வித்யாலயா மண்டல துணை ஆணையர்  டி.ருக்குமணி ஆகியோர் உடன் இருந்தனர்.
சிறப்பு சேவைகள் மற்றும் கட்டுரைகள்
மத்திய அரசுப் பணியாளர் தேர்வாணையம் பன்னோக்கு  பணியாளர் மற்றும் ஹவல்தார்  தேர்வு- 2021
பன்னோக்கு  பணியாளர் மற்றும் ஹவல்தார்  தேர்வு- 2021 -ஐ மத்திய அரசுப் பணியாளர் தேர்வாணையம் கணினி வழியில் நடத்தவுள்ளது.
தென்பிராந்தியத்தில் 2,34,969 விண்ணப்பதாரர்கள் இத்தேர்வை எழுத அனுமதிக்கப்பட்டுள்ளனர். தமிழ்நாட்டில் சென்னை, கோவை, மதுரை, சேலம், திருச்சி, திருநெல்வேலி, வேலூர் மற்றும், ஆந்திரா, தெலுங்கானாவில் உள்ள 20 நகரங்களில் அமைந்துள்ள 23 மையங்களில் இத்தேர்வு நடைபெறவுள்ளது.
தென்பிராந்தியத்தில் 5.7.2022 முதல் 8.7.2022 வரையிலும், 11.7.2022 முதல் 15.7.2022 வரையிலும், 18.7.2022 முதல் 22.7.2022 வரையிலும் 14 நாட்கள் இத்தேர்வு நடைபெறும். தினந்தோறும் 3 ஷிப்டுகளாக, முதல் ஷிப்ட்- காலை 9.00 மணிமுதல், 10.30 மணி வரையிலும், 2-வது ஷிப்ட்- பிற்பகல் 1.00 மணி முதல் 2.30 மணி வரையிலும், 3-வது ஷிப்ட் மாலை 5 மணி முதல் 6.30 மணி வரையிலும் தேர்வு நடைபெறும்.
விண்ணப்பதாரர்களுக்கான தேர்வுக்கூட மின்னணு அனுமதி சான்றிதழை தேர்வாணையத்தின் இணையதளத்தில் இருந்து, தேர்வு தொடங்குவதற்கு 4 நாட்களுக்கு முன்பாக இருந்து, தேர்வு முடிவடையும் நாள் வரை பதிவிறக்கம் செய்துகொள்ளலாம் என சென்னையில் உள்ள மத்திய அரசுப் பணியாளர் தேர்வாணையம் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
ரெயில்வே அமைச்சகம்
77-வது சுதந்திர தினத்தை முன்னிட்டு, இந்திய ரயில்வே சுதந்திர தினக் கொண்டாட்டங்களில் உற்சாகமாகவும் ஆர்வத்துடனும் இணைந்தது
நாட்டின் 77-வது சுதந்திர தினத்தை முன்னிட்டு, இந்திய ரயில்வே 77-வது சுதந்திர தினக் கொண்டாட்டங்களை உற்சாகத்துடனும் ஆர்வத்துடனும் கொண்டாடுகிறது. அனைத்து முக்கிய ரயில் நிலையங்கள், ரயில் அலுவலகங்கள், கட்டிடங்கள் மற்றும் குடியிருப்புகள் ஆகியவை தேசிய கொடியால் அலங்கரிக்கப்பட்டு மூவர்ண விளக்குகளால் ஒளியூட்டப்படுகின்றன. ரயில் நிலையங்களின் நிலைய கட்டிடங்கள் மூவர்ண விளக்குகளால் அலங்கரிக்கப்பட்டுள்ளன. ரயில்வே பாலங்கள் தேசியக் கொடியால் அலங்கரிக்கப்பட்டுள்ளன.
தேசியக் கொடி யாத்திரை, "பிரிவினை நினைவு தினத்தின் கொடூரங்கள்" குறித்த கண்காட்சிகள் உள்ளிட்ட பல்வேறு நிகழ்ச்சிகள் ரயில் நிலையங்களில் ஏற்பாடு செய்யப்பட்டுள்ளன. ரயில்வே ஊழியர்களுக்கு தேசிய கொடி வழங்கப்பட்டது. இல்லந்தோறும் தேசியக்கொடி நிகழ்ச்சியில் ரயில்வே ஊழியர்கள் பெருமளவில் பங்கேற்றனர். ரயில்வே ஊழியர்கள் தங்கள் செல்ஃபி புகைப்படத்தை www.harghartiranga.com என்ற இணைய தளத்தில் பதிவேற்றம் செய்துள்ளனர்.
பாதுகாப்பு அமைச்சகம்
ராணுவ ஒத்துழைப்பு குறித்து இந்தோனேஷிய பாதுகாப்பு அமைச்சருடன், அமைச்சர் திரு ராஜ்நாத் சிங் பேச்சுவார்த்தை
ராணுவ ஒத்துழைப்பு குறித்து, இந்தோனேஷிய பாதுகாப்புத்துறை அமைச்சர் ஜெனரல் பிரபோவோ சுபியாந்தோவுடன், பாதுகாப்புத்துறை அமைச்சர் திரு ராஜ்நாத் சிங் இன்று போனில் பேசினார்.
கொவிட்-19 கட்டுப்பாடுகள் உள்ள போதிலும், இரு நாடுகள் இடையேயோன ராணுவ ஒத்துழைப்பு திருப்திகரமாக இருப்பதாக இருவரும் தெரிவித்தனர். பிராந்திய பாதுகாப்பு நிலவரம் குறித்தும், சட்ட விதிகளின் அடிப்படையில் சுதந்திரமான கடல் போக்குவரத்தின் அவசியம் குறித்தும் இருவரும் கருத்துக்களை பரிமாறிக் கொண்டனர். இருதரப்பு ராணுவ ஒத்துழைப்பு நடவடிக்கைகள் குறித்தும் இரு அமைச்சர்களும் ஆய்வு செய்தனர். இருதரப்பு ராணுவ உறவுகளை வலுப்படுத்தவும், ராணுவ தொழில்துறை மற்றும் தொழில்நுட்பத்துறை ஒத்துழைப்பை மேலும் அதிகரிக்கவும் அமைச்சர்கள் இருவரும் ஒப்புக்கொண்டனர்.
தொழிலாளர் மற்றும் வேலைவாய்ப்பு அமைச்சகம்
இ- ஷ்ரம் இணைய தளத்தில் அமைப்புச்சாரா தொழிலாளர்கள் பதிவு செய்தனர்
கடந்த டிசம்பர் 31ம் தேதி 2021ம் ஆண்டு வரை 17,77,73, 595 அமைப்புச்சாரா தொழிலாளர்கள் இ-ஷ்ரம் இணையதளத்தில் பதிவு செய்துள்ளனர். இந்த இணையதளத்தில் பதிவு செய்துள்ள அமைப்புச்சாரா தொழிலாளர்களுக்கு பல்வேறு சமூகநலத்திட்டப் பயன்களை அமைச்சகம் அளிக்கவுள்ளது. வர்த்தகர்களுக்கான தேசிய ஓய்வூதிய திட்ட பயன்களையும் அவர்களுக்கு அளிக்கப்படுகிறது.
பொதுச்சேவை மையம், மாநில சேவை மையம் மூலமாகவோ அல்லது சுயமாகவோ அமைப்புச்சாரா தொழிலாளர்கள் இ-ஷ்ரம் இணையதளத்தில் பதிவு செய்ய அமைச்சகம் ஏற்பாடு செய்துள்ளது. இது தொடர்பாக, அவர்களுக்கு வழிகாட்ட தேசிய அளவில் 14434 என்ற இலவச தொலைப்பேசி உதவி எண்ணும் அறிவிக்கப்பட்டுள்ளது. இதுபோன்ற நடவடிக்கைகள் மூலம் 20, ஜூலை 2022 வரை 27 கோடியே 99 லட்சத்திற்கும் மேற்பட்ட அமைப்புச்சாரா தொழிலாளர்கள் இ-ஷ்ரம் இணையதளத்தில் பதிவு செய்துள்ளனர். இதில் 3 கோடியே 71 லட்சம் பேர் 50 வயதை கடந்தவர்களாவர்கள்.
இத்தகவலை மத்திய தொழிலாளர் மற்றும் வேலைவாய்ப்புத்துறை இணையமைச்சர் திரு ராமேஷ்வர் தெளி மக்களவையில் எழுத்துப்பூர்வமாக தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1844652
பிரதமர் அலுவலகம்
பிரதமர் திரு நரேந்திர மோடி, ஸ்லோவாக் குடியரசின் பிரதமர் திரு எட்வர்ட் ஹெகர் ஆகியோரிடையிலான தொலைபேசி உரையாடல்
பிரதமர் திரு நரேந்திர மோடி, ஸ்லோவாக் குடியரசின் பிரதமர் திரு எட்வர்ட் ஹெகரை இன்று தொலைபேசியில் தொடர்பு கொண்டு பேசினார்.
உக்ரைனில் இருந்து இந்திய குடிமக்களை இடம் பெயரச் செய்வதில் உதவியதற்காகவும், இந்திய விமானங்களை ஸ்லோவாக் குடியரசு அனுமதித்ததற்காகவும் திரு எட்வர்ட் ஹெகருக்கு பிரதமர் நன்றி தெரிவித்தார். போர் பகுதிகளிலிருந்து இந்திய குடிமக்களை மட்டுமல்லாமல் இதர நாட்டு மக்களையும் இடம் பெயரச்செய்வதில் அடுத்த சில நாட்களுக்கு இந்த உதவியை தொடர்ந்து ஸ்லோவாக் குடியரசு வழங்க வேண்டுமென அவர் வேண்டுகோள் விடுத்தார்.
இந்திய குடிமக்களை இடம் பெறச் செய்து அழைத்து வரும் முயற்சிகளை மேற்பார்வையிடுவதற்காக தமது சிறப்பு தூதராக மத்திய சட்டம் மற்றும் நீதித்துறை அமைச்சர் திரு கிரண் ரிஜிஜூ நியமிக்கப்பட்டுள்ள தகவலையும் திரு ஹெகருக்கு, பிரதமர் தெரிவித்தார்.
உக்ரைனில் நடைபெற்று வரும் வன்முறை மற்றும் மனிதநேய சிக்கல்கள் குறித்து பிரதமர் வேதனை தெரிவித்ததுடன், போர் நிறுத்தத்தை மேற்கொண்டு பேச்சுவார்த்தைக்கு திரும்ப வேண்டுமென்ற இந்தியாவின் தொடர் வேண்டுகோளையும் வெளியிட்டார். நாடுகளின் இறையாண்மை மற்றும் பிராந்திய ஒருமைப்பாட்டுக்கு மதிப்பு கொடுத்து முக்கியத்துவம் அளிக்க வேண்டும் என பிரதமர் மோடி வலியுறுத்தினார்.
எரிசக்தி அமைச்சகம்
மத்திய அமைச்சர் ஆர் கே சிங், காப் 26  மாநாட்டின் தலைவர் மாண்புமிகு திரு அலோக் சர்மா சந்திப்பு
ஐக்கிய நாடுகள் சபையின் 26-வது பருவநிலை மாற்ற உறுப்பினர்கள் மாநாட்டின்  தலைவர் மாண்புமிகு திரு அலோக் சர்மா, மத்திய எரிசக்தி மற்றும் புதுப்பிக்கத்தக்க எரிசக்தி அமைச்சர் திரு ஆர் கே சிங்கை இன்று சந்தித்துப் பேசினார்.
பசுமை ஹைட்ரஜன் துறையில் இந்தியாவுடன் ஒருங்கிணைந்து செயல்பட இங்கிலாந்து ஆர்வமுடன் இருப்பதாக மேதகு திரு. அலோக் சர்மா தெரிவித்தார். பாரிஸ் ஒப்பந்தத்தின் கீழ் வளர்ந்த நாடுகளால் மேற்கொள்ளப்பட்ட உறுதிபாட்டிற்கு இணங்க, பசுமை எரிசக்திக்கான உலக வங்கியை உருவாக்கும் வாய்ப்புகள் குறித்து ஆராய இரு நாடுகளும் விருப்பம் தெரிவித்தன. காப் 26 மாநாட்டை வெற்றிகரமாக நடத்த ஆதரவளிக்குமாறு இந்தியாவை இங்கிலாந்து கேட்டுக் கொண்டது.
கடந்த மார்ச் மாதம் வரை 16369 மெகாவாட் திறன் கொண்ட, பயனற்று இருந்த அனல் மின் நிலையங்களுக்கு இந்தியா ஓய்வளித்திருப்பதாக அமைச்சர் திரு ஆர். கே. சிங் தெரிவித்தார். காற்றாலை மின்சாரத் துறையில் இங்கிலாந்துடன் ஒருங்கிணைந்து பணியாற்றும் இந்தியாவின் விருப்பத்தை அவர் வெளிப்படுத்தினார். எரிசக்தியின் சேமிப்புச் செலவைக் குறைப்பதற்காக வளர்ந்த மற்றும் வளர்ந்து வரும் நாடுகள் இணைந்து செயல்படுவதன் அவசியத்தை அவர் வலியுறுத்தினார். நடைபெறவுள்ள பசுமை ஹைட்ரஜன் மற்றும் லித்தியம் அயானுக்கான ஏல நடைமுறைகளில் கலந்து கொள்ளுமாறு இங்கிலாந்திற்கு அவர் அழைப்பு விடுத்தார்.
இந்த சந்திப்பின் போது எரிசக்தி அமைச்சகத்தின் செயலாளர், புதுப்பிக்கத்தக்க எரிசக்தி அமைச்சகத்தின் செயலாளர் மற்றும் இந்தியாவிலுள்ள இங்கிலாந்தின் உயர் ஆணையர் ஆகியோர் உடனிருந்தனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746683
-----
(Visitor Counter : 218
பாதுகாப்பு அமைச்சகம்
இந்தியா மற்றும் ஜப்பான் விமானப்படைகளின் கூட்டுப்பயிற்சியான வீர்-கார்டியன் 2023 நிறைவு
புது தில்லியில் நடைபெற்றுவந்த இந்தியா-ஜப்பான் விமானப்படைகளின் கூட்டுப்பயிற்சியான வீர்-கார்டியன் 2023 ஜனவரி 26ம் தேதியுடன் நிறைவடந்தது.
இதில் இந்திய விமானப்படையின் சார்பில் எஸ்யூ-30 எம்கேஐ விமானமும், ஐஎல்-78 ரக போர் விமானமும், 2 சி-17 க்ளோப்மாஸ்டர் விமானங்களும் பயன்படுத்தப்பட்டன. அதேபோல் ஜப்பான் ஏர் செல்ஃப் டிஃபென்ஸ் ஃபோர்ஸ் சார்பில், எஃப்-12 மற்றும் எஃப்-15 ரக விமானங்கள் ஈடுபடுத்தப்பட்டன.
மொத்தம் 16 நாட்கள் நடத்தப்பட்ட இந்த கூட்டு ஒத்திகையில், இரு நாட்டு விமானப்படைகளும், சிக்கலான சூழ்நிலைகளைத் திறம்பட எதிர்கொள்ள ஏதுவாகப் பயன்படுத்த வேண்டிய பன்முனைத் தாக்குதல் குறித்தப் பயிற்சியில் ஈடுபட்டனர். கொள்கை ரீதியிலான ஒத்துழைப்பு குறித்தும், ஆழமானப் புரிதல் பற்றியும் இருதரப்பு விமானப்படையின் ஊழியர்கள் தங்கள் கருத்துக்களைப் பரிமாறிக்கொண்டனர்.
இருநாட்டு விமானப்படையினரும், பரஸ்வர நல்லுறவை மேம்படுத்தும் வாய்ப்பை இந்த வீர் கார்டியன் 2023 அளித்தது. இதேபோல், இந்திய விமானப்படை மற்றும் ஜப்பான் விமானப்படை அதிகாரிகள் பொதுவான விஷயங்கள் குறித்து பல்வேறு கோணங்களில் தங்களது கருத்துக்களைப் பதிவு செய்தனர். அதேநேரத்தில் இந்த கூட்டுப்பயிற்சி, இரு நாட்டு விமானப்படைகளின் தனித்தன்மைகளைப் பரிமாறிக்கொள்ளும் வாய்ப்பையும் அளித்ததாக அதிகாரிகள் தெரிவித்தனர்.
மின்னணு மற்றும் தகவல் தொழில்நுட்பம்
பெங்களூருவிலுள்ள ஐபிஎம் அலுவலகத்தை அமைச்சர் திரு ராஜீவ் சந்திரசேகர் பார்வையிட்டார்
வேகமாக டிஜிட்டல் மயமாகி வரும் உலகத்தில் சைபர் பாதுகாப்பு, கலப்பு மேகக் கணினியியல் மற்றும் செயற்கை நுண்ணறிவு உள்ளிட்ட நவீன தொழில்நுட்பங்களில் முன்னேறி செல்வதற்கான வாய்ப்பு இந்தியாவுக்கு உள்ளது என்று மத்திய மின்னணு, தகவல் தொழில்நுட்பம், திறன் வளர்த்தல் மற்றும் தொழில் முனைதல் இணை அமைச்சர் திரு ராஜீவ் சந்திரசேகர் தெரிவித்தார்.
பெங்களூருவிலுள்ள ஐபிஎம் இந்தியா அலுவலகத்தை பார்வையிட்ட அமைச்சர், புதுமைகள் மற்றும் வளர்ச்சியின் மையமாக இந்தியாவை மாற்றுவதற்கான பிரதமர் திரு நரேந்திர மோடியின் லட்சியத்தை நனவாக்க மேற்கண்ட தொழில்நுட்பங்களில் நமக்கு முதலீடுகள் தேவை என்று அவர் கூறினார்.
ஐபிஎம் போன்ற நிறுவனங்கள் பல்வேறு அமைப்புகளின் டிஜிட்டல்மயமாக்கலுக்கு வழங்கி வரும் தொழில்நுட்ப சேவைகள் குறித்து மேலும் அறிந்து கொள்வதற்காக அந்நிறுவனத்தின் பெங்களூரு அலுவலகத்தை பார்வையிட்ட அமைச்சர், தமது பயணம் பயனுள்ளதாக இருந்தது என்று கூறினார்.
ஐபிஎம் நிறுவனத்தின் ஆசிய பசிபிக் பகுதி நிர்வாக இயக்குநர் திரு சந்திப் படேல் மற்றும் அவரது
குழுவினரை சந்தித்த திரு ராஜீவ் சந்திரசேகர், நிறுவனத்தின் மூத்த பணியாளர்களுடன் உரையாடியதோடு அவர்களது பல்வேறு செயல்பாடுகள் குறித்து கேட்டறிந்தார். 30 வருடத்துக்கும் மேலான அனுபவம் உள்ள தொழில்நுட்ப வல்லுநர் திரு ராஜீவ் சந்திரசேகர் என்பது குறிப்பிடத்தக்கது.
ஐபிஎம் அலுவலகத்திற்கு அமைச்சரை வரவேற்ற திரு சந்திப் படேல், அமைச்சர் வருகை புரிந்தது மிகவும் மகிழ்ச்சி அளிக்கிறது என்றும் ஐபிஎம் நிறுவனத்தின் சைபர் பாதுகாப்பு மையம் மற்றும் வாடிக்கையாளர் புதுமை மையம் குறித்த அனுபவத்தை அமைச்சருக்கு வழங்கியது குறித்து பெருமை கொள்வதாகவும் கூறினார். பாதுகாப்பான, நம்பிக்கை மிகுந்த மற்றும் பொறுப்புணர்வு மிக்க இணையத்திற்கான தேவை குறித்து அமைச்சர் வலியுறுத்தினர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1815715
PIB Headquarters
சென்னை விமான நிலையத்தில் ரூ.24.5 லட்சம் மதிப்புள்ள தங்கம் பறிமுதல்
சுங்கத் துறையின் விமான புலனாய்வுப் பிரிவினருக்கு கிடைத்த ரகசிய தகவலின் பேரில் ஞாயிறன்று மலேசியாவில் இருந்து ஏர்ஏஷியா விமானம் மூலம் வந்த யாசர் அராபத் முகமது யூசுப்  என்ற பயணி, சென்னை விமான நிலையத்திலிருந்து வெளியேறும் போது சந்தேகத்திற்கிடமான வகையில் பரபரப்புடன் காணப்பட்டார். இதனையடுத்து சுங்கத்துறை அதிகாரிகள் அவரிடம் நடத்திய சோதனையின் போது, அவரது கால்சட்டை  பையில் மறைத்து வைத்து கடத்தி வந்த 70 கிராம் எடையுள்ள 3 தங்கக் கட்டிகள் பறிமுதல் செய்யப்பட்டன. இவற்றின் மதிப்பு ரூ.2.76 லட்சமாகும். இது தவிர அவரது உடமைகளை சோதனை செய்தபோது, வானொலிப் பெட்டிக்குள் மறைத்து கடத்தி வந்த 165 கிராம் எடையுள்ள மேலும் 5 தங்கக் கட்டிகள் பறிமுதல் செய்யப்பட்டன. இவற்றின் மதிப்பு ரூ.6.5 லட்சமாகும். மொத்தத்தில் அவரிடமிருந்து 235 கிராம் எடையுள்ள ரூ.9.26 லட்சம் மதிப்புள்ள தங்கம் பறிமுதல் செய்யப்பட்டது.
ஏற்கனவே சனிக்கிழமை அன்று கோலாலம்பூரிலிருந்து பட்டிக் ஏர் விமானம் மூலம் சென்னை வந்த கமலா நரசிம்மராவ் என்ற பெண் பயணியை விமான நிலைய வெளியேறும் பகுதியில் சுங்கத் துறையினர் சோதனையிட்டபோது, அவர் தமது மலக்குடலில் மறைத்து வைத்து கடத்தி வந்த 385 கிராம் மதிப்புள்ள 7 தங்கக் கட்டிகள் பறிமுதல் செய்யப்பட்டன. இவற்றின் மதிப்பு ரூ.15.2 லட்சமாகும்.
மொத்தத்தில் கடந்த இரு நாட்களில் ரூ.24.46 லட்சம் மதிப்புள்ள 620 கிராம் தங்கம் சுங்கத் துறையினரால் பறிமுதல் செய்யப்பட்டு, மேல் விசாரணை நடத்தப்பட்டு வருவதாக சென்னை சர்வதேச விமான நிலைய சுங்கத் துறை ஆணையர் தெரிவித்துள்ளார்.
|
சாலைப் போக்குவரத்து மற்றும் நெடுஞ்சாலைத்துறை அமைச்சகம்
|
ராய்ப்பூர், சத்தீஸ்கரில் ரூ.9,240 கோடி மதிப்பிலான 33 தேசிய நெடுஞ்சாலை திட்டங்களை திரு.நிதின் கட்கரி தொடங்கி வைத்து, அடிக்கல் நாட்டினார்
ராய்ப்பூர், சத்தீஸ்கரில் ரூ.9,240 கோடி மதிப்பிலான 33 தேசிய நெடுஞ்சாலை திட்டங்களை மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சர் திரு.நிதின் கட்கரி இன்று தொடங்கி வைத்து, அடிக்கல் நாட்டினார்.
இந்த நிகழ்ச்சியில் பேசிய அவர் இந்த சாலைத் திட்டங்கள் சத்தீஸ்கரை ஒடிசா, மகாராஷ்டிரா, மத்தியப்பிரதேசம், ஜார்க்கண்ட், உத்தரப்பிரதேசம் ஆகியவற்றுடன் இணைக்கும் என்றார்.
இந்த சாலைத் திட்டங்கள் அமைக்கப்படுவதால் எரிபொருள், பயண நேரம், தூரம், ஒட்டு மொத்த போக்குவரத்துச் செலவு ஆகியவை குறையும் என்று அவர் தெரிவித்தார். இந்த சாலைகளால் வணிக மையங்கள், வர்த்தக வாகன மையங்கள், சுரங்கங்கள், உத்தேசிக்கப்பட்டுள்ள அனல் மின் நிலையங்கள் ஆகியவற்றுக்கு எளிதாக போக்குவரத்து தொடர்பு கிடைக்கும் என்றும் அமைச்சர் தெரிவித்தார்.
பிரதமர் அலுவலகம்
அசாமில் புற்றுநோய் மருத்துவமனைகளுக்கு அடிக்கல் நாட்டி, அர்ப்பணிக்கும் நிகழ்ச்சியில் பிரதமர் ஆற்றிய உரையின் முக்கிய அம்சங்கள்
அசாம் ஆளுநர் திரு ஜகதீஷ் முகி அவர்களே, அசாம் முதலமைச்சர் திரு ஹிமந்த பிஸ்வா சர்மா அவர்களே, மத்திய அமைச்சர்கள் திரு சர்பானந்த சோனாவால் அவர்களே, திரு ராமேஷ்வர் தெலி அவர்களே, உச்சநீதிமன்ற முன்னாள் தலைமை நீதிபதியும், மாநிலங்களவை உறுப்பினருமான திரு ரஞ்சன் கோகோய் அவர்களே, பிரபல தொழிலதிபர் திரு ரத்தன் டாடா அவர்களே, நாடாளுமன்ற, சட்டமன்ற உறுப்பினர்களே, சகோதர, சகோதரிகளே வணக்கம்!
அசாமில் கட்டப்பட்டு இன்று நாட்டிற்கு அர்ப்பணிக்கப்பட்ட புற்றுநோய் மருத்துவமனைகளும், புதிதாக கட்டுவதற்கு அடிக்கல் நாட்டப்பட்ட மருத்துவமனைகளும், வடகிழக்கு மாநிலங்கள் மட்டுமின்றி தெற்காசியா முழுவதும் சுகாதார சேவை திறன்களை அதிகரிக்கும். புற்றுநோய், அசாமில் மட்டுமின்றி வடகிழக்கு மாநிலங்கள் முழுவதும் பெரும் பிரச்சனையாக உள்ளது. நமது பரமஏழைகள், நடுத்தர குடும்பங்கள் இதனால் மோசமாக பாதிக்கப்படுகின்றனர். சில ஆண்டுகளுக்கு முன்புவரை புற்றுநோய்க்கு சிகிச்சை பெற நோயாளிகள் பெரிய நகரங்களுக்கு செல்லவேண்டியிருந்ததால் ஏழை மற்றும் நடுத்தர குடும்பங்களுக்கு பெரும் நிதிச்சுமையை ஏற்படுத்தியது. அசாமில் நீண்டகாலமாக நிலவிவந்த இந்தப் பிரச்சனைக்கு தீர்வுகாண பல்வேறு நடவடிக்கைகளை மேற்கொண்டதற்காக அசாம் முதலமைச்சர் திரு சர்மா, மத்திய அமைச்சர் திரு சோனாவால், டாடா அறக்கட்டளைக்கு பாராட்டுகள். வடகிழக்கு மாநிலங்களின் வளர்ச்சிக்கான பிரதமரின் முன் முயற்சி திட்டத்திற்கு, இந்த ஆண்டு பட்ஜெட்டில் 1500 கோடி ரூபாய் ஒதுக்கப்பட்டுள்ளது. இந்தத் திட்டத்திலும் புற்றுநோய் சிகிச்சைக்கு சிறப்பு கவனம் செலுத்தப்பட்டிருப்பதுடன் குவஹாத்தியிலும் இந்த வசதியை ஏற்படுத்த வகை செய்யப்பட்டுள்ளது.
நோய் என்பது தானாக உருவாவதில்லை. எனவே, நமது அரசு நோய் தடுப்பு சுகாதாரத்திற்கு அதிக முக்கியத்துவம் அளிக்கிறது. இதற்காக யோகா, உடல் தகுதி தொடர்பான திட்டங்கள் அமல்படுத்தப்படுகின்றன. ஒருவேளை நோய் ஏற்பட்டால் அதனை தொடக்கத்திலேயே கண்டறிய வேண்டும். இதற்காக நாடுமுழுவதும் லட்சக்கணக்கான பரிசோதனை மையங்கள் கட்டப்பட்டுள்ளன. அடுத்ததாக, மக்கள் முதலுதவி வசதி பெற அவர்களின் வீடுகளுக்கு அருகிலேயே இதற்கான ஏற்பாடுகள் செய்யப்பட்டுள்ளன. ஆரம்ப சுகாதார மையங்கள் மேம்படுத்தப்பட்டுள்ளன. நான்காவது முயற்சியாக சிறந்த மருத்துவமனையில் கட்டணமின்றி சிகிச்சை பெற ஆயுஷ்மான் பாரத் போன்ற திட்டங்கள் அமல்படுத்தப்படுகின்றன. இதன்மூலம் ரூ.5 லட்சம் வரை சிகிச்சைக்காக மத்திய அரசால் வழங்கப்படுகிறது.
புற்றுநோய் சிகிச்சைக்கு அதிக செலவு என்பது மக்கள் மனங்களில் பெரிய தடையாக உள்ளது. குடும்பத்தை கடனிலும், சிரமத்திலும் தள்ளிவிடக்கூடாது என்பதற்காக குறிப்பாக பெண்கள் சிகிச்சையை தவிர்க்கிறார்கள். எனவே, புற்றுநோய்க்கான பல மருந்துகளின் விலையை ஏறத்தாழ பாதி அளவுக்கு அரசு குறைத்துள்ளது. இதனால், நோயாளிகளின் ரூ.1,000 கோடி சேமிக்கப்பட்டுள்ளது. மக்கள் மருந்தக மையங்களில் 900-க்கும் அதிகமான மருந்துகள் குறைந்த விலையில் தற்போது கிடைக்கின்றன .
ஆயுஷ்மான் பாரத் மற்றும் நல்வாழ்வு மையங்கள் புற்றுநோயை முன்கூட்டியே கண்டறிவதை உறுதி செய்கின்றன. நாடுமுழுவதும் 15 கோடிக்கும் அதிகமானோர் புற்றுநோய் கண்டறியும் பரிசோதனைக்கு உட்படுத்தப்பட்டனர். ஒவ்வொரு மாவட்டத்திலும் மருத்துவக் கல்லூரி அமைப்பது என்ற மத்திய அரசின் உறுதிமொழியை செயல்படுத்துவதில் முதலமைச்சரும், அவரது அணியினரும் சிறப்பாக செயல்பட்டு வருகின்றனர்.
பாரத் மாதாகி ஜே! மிக்க நன்றி!
உள்துறை அமைச்சகம்
கோவிட் – 19 வைரஸ் பரவலால், 2020 மே 3ஆம் தேதி வரையில் பயணங்களுக்குத் தடை விதிக்கப்பட்டுள்ளதால், இந்தியாவில் தற்போது வசிக்கும் வெளிநாட்டுக் குடிமக்களுக்கு தூதரக சேவைகள்
இந்தியாவில் தற்போது சிக்கித் தவிக்கும் வெளிநாட்டு குடிமக்கள், வெளிநாட்டினர் பிராந்திய பதிவு அலுவலகங்கள் / வெளிநாட்டினர் பதிவு அலுவலகங்கள் ஆகியவற்றின் தூதகரகச் சேவைகளைப் பயன்படுத்திக் கொள்ளும் காலத்தை நீட்டிக்க மத்திய உள்துறை அமைச்சகம் முடிவு செய்துள்ளது.
இந்தியாவில் கோவிட் -19 வைரஸ் பரவலால், உலகின் பல்வேறு நாடுகளில் இருந்து இந்தியா வந்து சிக்கிக் கொண்டுள்ளவர்கள் மற்றும் பயணங்களுக்கு இந்திய நிர்வாகங்களால் விதிக்கப்பட்ட தடைகளால் சிக்கி யுள்ளவர்கள் ஆகியோரில் 01.02.2020  முதல் 03.05.2020  வரையிலான காலத்தில் விசா முடிபவர்கள் அல்லது இந்த காலத்தில் காலாவதி ஆகிற வெளிநாட்டவர்களின் வழக்கமான விசா, இ-விசா அல்லது நிபந்தனைச் சீட்டு ஆகியவை 03.05.2020 வரையில் ‘கருணை’ அடிப்படையில் நீட்டிக்கப்படுகிறது. இதற்கு வெளிநாட்டினர் இணையதளம் வாயிலாக விண்ணப்பித்திருக்க வேண்டும்.
இதுபோன்று விண்ணப்பித்த வெளிநாட்டினர், நாட்டைவிட்டு வெளியேறும்போது, அதிகபட்சமாக 03.05.2020இல் இருந்து 14 நாட்கள் வரையில், அதாவது 17.05.2020 வரையில் அவர்களுக்கு கூடுதலாக தங்கிய காலத்துக்காக எந்த கூடுதல் வரியும் விதிக்கப்படாது.
(
விவசாயத்துறை அமைச்சகம்
2020 ஏப்ரல் முதல் செப்டம்பர் வரையிலான அத்தியாவசிய வேளாண் பொருட்களின் ஏற்றுமதி கடந்த வருடத்தை விட 43.4% அதிகரித்துள்ளது
வேளாண் பொருட்களின் ஏற்றுமதியை ஊக்குவிக்க அரசு எடுத்து வரும் தொடர் நடவடிக்கைகள் பயனளித்து வருகின்றன.
கொவிட்-19-க்கு இடையிலும், 2020 ஏப்ரல் முதல் செப்டம்பர் வரையிலான அத்தியாவசிய வேளாண் பொருட்களின் ஏற்றுமதி கடந்த வருடத்தின் இதே காலகட்டத்துடன் ஒப்பிடும் போது 43.4% அதிகரித்துள்ளது.
2020 ஏப்ரல் முதல் செப்டம்பர் வரையிலான அத்தியாவசிய வேளாண் பொருட்களின் ஏற்றுமதியின் மதிப்பு ரூபாய் 53626.6
கோடியாக இருந்தது. கடந்த வருடத்தில் இதே காலகட்டத்தில் இது ரூபாய் 37397.3 கோடியாக இருந்தது.
ஏப்ரல்-செப்டம்பர் 2019-20 உடன் ஒப்பிடும் போது, ஏப்ரல்-செப்டம்பர் 2020-21-இல் முக்கிய விளை பொருட்களின் ஏற்றுமதி வளர்ச்சி அளவு வருமாறு:
வேர்கடலை , சுத்திகரிக்கப்பட்ட சர்க்கரை , கோதுமை , பாஸ்மதி அரிசி  மற்றும் பாஸ்மதி அல்லாத அரிசி .
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1663362
---
(Visitor Counter : 129